Tomáš, Erik, poslanec NR SR (2023-01-26):
Počkajte ešte chvílinku. Takže takto. Zopakujem otázku, ktorú si kladie celé Slovensku. Ešte raz ju zopakujem. Prečo majú byť predčasné voľby až 30. septembra? Na toto nikto z ľudí na Slovensku nepozná logickú odpoveď. Viete prečo? Lebo žiadna neexistuje. Žiadna logická odpoveď neexistuje. Vláda bola odvolaná v parlamente, ľudia prirodzene očakávajú čo najskoršie predčasné voľby. A teda jediným vysvetlením, prečo si tak naťahujete ten čas, vážení vládni poslanci, ak vôbec ešte slovíčko vážení je možné použiť, je to, že si chcete užívať vysoké platy, teplé miesta, štátny aparát a na úkor peňazí daňových poplatníkov si ešte skúsiť robiť kampaň a zachrániť sa. Zachrániť sa pred výpraskom v predčasných voľbách. Doslova sa vysmievate ľuďom do tváre. Sedemdesiat percent ľudí na Slovensku si už želá predčasné voľby a takmer 60 % ľudí na Slovensku si želá predčasné voľby v júnovom termíne. Milión dvestotisíc ľudí sa v referende vyjadrilo, že chce zmenu. Nijak ináč sa ich účasť nedá interpretovať. Vy si tu môžete kresliť, koľko chcete, že ešte je 3,2 ďalších oprávnených voličov, ale vy dobre viete, že na voľby chodí 50 – 60 % ľudí a pokiaľ by prišlo len týchto milión dvestotisíc a to ešte tou vašou antikampaňou voči referendu ste dokázali, že neprišli všetci, dostanete na frak a vy máte strach, vy máte strach z toho, že dostanete na frak. Vy máte strach z ľudí taký, že ten váš Igor Matovič, najväčší na svete, chodí v opancierovanej limuzíne a s ochrankou, na ktorú už nemá ako poslanec normálne nárok. Ten, ktorý to kritizoval v minulosti ako bezbrehý papalášizmus, sa teraz bojí ľudí, a preto, preto chcete čo najviac naťahovať čas. Preto chcete, aby sa voľby schválili až 30. septembra. To si teraz zoberte, že bežný človek, keď dostane výpoveď v práci, je dvojmesačná výpovedná lehota, tá bežná. Vy si idete stanoviť desaťmesačnú výpovednú lehotu. Bežného človeka by už dávno poslali preč, dovidenia, nebavili by sa s ním. Ale vy si ešte dáte po páde vlády ďalších desať mastných päťtisícových platov z peňazí daňových poplatníkov. Vy a ministri. Pretože my opoziční politici tu hovoríme, že chceme skrátiť to volebné obdobie čo najrýchlejšie. Sú to vaše mastné platy. Vaše. Že sa nehanbíte ešte tu vôbec niečo hovoriť! Ešte aj ten tridsiaty september, oni ten 30. september až dali, aby ešte aj za celý ten september si zobrali plat! Niekde som čítal taký vtip, že vy ste pripravení dokonca ešte aj schváliť zákon, aby september mal 90 dní, aby ste normálne mali až tri platy! Ale to je normálne, smejeme sa, ale to je smiech cez slzy, čo vy dokážete všetko vystrájať. Veď vy ste pokojne, lebo zaznievajú tu také hlasy, veď čo sa tá opozícia sťažuje, veď budú predčasné voľby. Veď jasné, vy ste ich pokojne mohli dať aj na jeden deň pred riadnymi voľbami a stále by ste tvrdili, že sú to predčasné voľby (povedané so smiechom), toto ste vy, vládni politici, demokrati, ktorí sa boja demokratických volieb. Vy si slovo demokracia a demokrati vôbec neberte už do úst po tom, čo tu predvádzate. Nemáte na to žiadny nárok. To je také zaujímavé, že pokiaľ išlo o pomoc ľuďom, pokiaľ išlo o riešenie kríz, áno, boli vážne, boli ťažké, to ste sa hádali medzi sebou, to ste si nadávali do idiotov, to jednoducho celé Slovensko sa muselo pozerať na to, ako z každej krízy dokážete urobiť drámu, aby som citoval hlavu štátu, ale pokiaľ ide o to, dohodnúť sa, ešte si predlžovať obdobie, desať mesiacov poberať platíky, to sa vie SaS, OĽANO, SME RODINA a ZA ĽUDÍ veľmi rýchlo dohodnúť. Toto neni žiadny problém, žiadne urážky, nič. A viete, to je taká otázka, nie je tu teda pán Sulík, len sa chcem pána Sulíka a SaS-ky opýtať, vysvetlite to občanom Slovenska, lebo fakt nad tým ostáva rozum stáť. Vy iniciujete povalenie vlády spolu so stranou HLAS – sociálna demokracia, za čo sme hrdí, že sme úspešne podali návrh na odvolanie vlády. Ale SaS iniciuje návrh na pád vlády, vláda padne, vy ešte aj súhlasíte s predčasnými voľbami a potom tej neschopnej vláde, ktorú ste pomohli odvolať, tak dávate desať mesiacov, aby sa tu ešte pretŕčala. To keď počuje bežný Slovák, tomu nemôže rozumieť. Tam musí byť nejaký dôvod, prečo zase tá SaS-ka otočila a stiahla chvost. Sulík začal hovoriť, že to je preto, aby sa dovyšetrovali nejaké kauzy. No nie je to náhodou tak, že jemu bolo sľúbené, že tá tzv. významná korupčná kauza, o ktorej hovoril Igor Matovič, na ktorú vraj má dôkazy, nebude vyšetrená? Bol to tento obchod alebo nie, pán Sulík? Spamätajte sa, pán Sulík aj celá SaS, akonáhle zahlasujete za 30. september, akonáhle to bude jasné, tak Igor Matovič nebude konfrontovať iba opozíciu, ale aj vás, zase to príde. A už to tu bolo povedané, pokiaľ SaS bude súhlasiť s týmto termínom, už aj tak padáte, padáte s tými preferenciami. Pokiaľ odsúhlasíte tento termín volieb, bude koniec so SaS-kou. Bude koniec. A myslím si, že aj SME RODINA bude mať veľký problém. No a, samozrejme, v rámci obrany tu vystúpil dnes Igor Matovič s konfrontačným štýlom komunikácie a politiky, ako to on len vie, s neustálym pripomínaním minulosti, opäť gramofónik-platnička-obohratá-ideme, a on si myslí, že tým zase vyhraje voľby. On si myslí, že ľudia zabudnú na tie tri roky ich vládnutia. On si myslí, že ľudia zabudnú na to, aké ekonomické škody tu napáchal. On si myslí, že ľudia zabudnú na to, ako hovorí štúdia nadúmrtnosti na covid, že je zodpovedný za 21-tisíc ľudských životov! On si myslí, že dôchodcovia zabudnú na to, že zrušili 13. dôchodok a urobili z neho sociálnu dávku, že zmrazili minimálne dôchodky, že zrušili dôchodkový strop. On a celá táto vládna partička si myslí, že rodiny zabudnú na to, že im zobrali, že deťom zobrali obedy zadarmo. On si naozaj myslí, že ľudia zabudnú na to, že znížili minimálnu mzdu, že zrušili príplatky alebo zmrazili príplatky za prácu v noci počas sviatkov a víkendov? Vy si vážne, vládna koalícia, myslíte, že natiahnete to obdobie o tri mesiace a ľudia to zabudnú? No nezabudnú. Nezabudnú. Ja sa už nebudem baviť o OĽANO ani ZA ĽUDÍ, ZA ĽUDÍ má troch poslancov, SaS-ka, to už som sa vyjadril, ale to, čo ma mrzí, je opäť tá falošnosť hnutia SME RODINA. Hnutie SME RODINA sa tvári, že oni idú podporiť akýkoľvek termín, či májový, či júnový, či septembrový. Ale je to v tom skrytá falošnosť. Ako vždy. Boris Kollár zase otočil, taká je pravda. V decembri, keď Eduard Heger podal demisiu odvolanej vlády do rúk prezidentky, Boris Kollár povedal, že rovnako ako prezidentka podporuje termín predčasných volieb v prvej polovici tohto roka. A teda ak Boris Kollár si myslí, že oblbne ľudí tým, že bude hovoriť, že podporujeme aj jeden, aj druhý, aj tretí, tak neoblbne. Viete prečo? Pretože keby Boris Kollár nesúhlasil s 30. septembrom a SME RODINA by nehlasovala za 30. september, hrozila by úradnícka vláda zo strany prezidentky, ktorú si tu neželá nikto, okrem asi tej SaS-ky pomätenej celej, a vy by ste boli donútení všetci ostatní napokon pristúpiť na termín volieb v prvej polovici tohto roka. Takto to je. Keby ste nesúhlasili, vážené hnutie SME RODINA, a máme dobré vzťahy, korektné, a vy to dobre viete, tak by musel byť termín taký, aký Boris Kollár sľuboval v decembri. Inak to nie je. A všetok ten cirkus posvätila ešte aj prezidentka Čaputová, ktorá rovnako ako Boris Kollár otočila. Prezidentka Čaputová v decembri povedala jasne, urobte všetky kroky k predčasným voľbám do konca januára tak, aby sa konali do konca prvého polroka tohto roka. A odrazu pani prezidentka povedala, že tak nevadí mi ani september. Tak v koho záujme pani prezidentka koná? Ešte raz to poviem, pokiaľ by prezidentka a predseda parlamentu trvali na svojich postojoch z decembra, predčasné voľby by pokojne mohli byť v prvej polovici tohto roka, konkrétne v júni. Tak si to, páni zo SME RODINA, ešte rozmyslite. Ešte stále je do utorka čas do hlasovania. A aj vy v SaS-ke si to rozmyslite, pretože bude s vami nedobre. Voliči vás za to potrestajú. Ako tu už bolo povedané, strana HLAS – sociálna demokracia, tak ako deklarovala už tri dni dozadu, predložila návrh, pozmeňujúci návrh, aby sa predčasné voľby konali 24. júna. To je ten presný dátum, ktorý si želá, opakujem, vyše, resp. takmer 60 % ľudí. Milí vládni politici, ak nebudete súhlasiť s týmto dátumom, tak ja pevne verím, že ľudia vydržia a vám to v tých predčasných voľbách zrátajú nielen za to, čo ste všetko napáchali za tie tri roky, ale aj za to, akým nedôstojným spôsobom odchádzate. Ďakujem.